**ผลของการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ ของนักศึกษาวิชาชีพครู**

**อัจฉรา อินโต**

คณะครุศาสตร์อุตสาหกรรม มหาวิทยาลัยเทคโนโลยีราชมงคลสุวรรณภูมิ

email: Autchara.i@rmutsb.ac.th

**บทคัดย่อ**

งานวิจัยนี้มีวัตถุประสงค์ 1)เพื่อศึกษาระดับการตระหนักรู้บทบาทหน้าที่ของนักศึกษาวิชาชีพครู 2)เพื่อศึกษาผลของการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครู ประชากร คือ นักศึกษาระดับปริญญาตรีในหลักสูตรครุศาสตร์อุตสาหกรรมบัณฑิต ปีการศึกษา 2563 จำนวน 175 คน การได้มาซึ่งกลุ่มตัวอย่างผู้วิจัยดำเนินการคัดเลือกตัวอย่างแบบหลายขั้นตอน (Multi-stage Sampling) คือ กลุ่มตัวอย่างแรกที่ใช้ในการศึกษาระดับการตระหนักรู้บทบาทหน้าที่ของนักศึกษาวิชาชีพครูจำนวน 163 คนได้มาด้วยวิธีการเลือกแบบเจาะจง กลุ่มตัวอย่างที่ 2 คือ นักศึกษาที่มีคะแนนจากแบบวัดการตระหนักรู้บทบาทหน้าที่ของนักศึกษาวิชาชีพครูระดับน้อย สัมภาษณ์ความสมัครใจเข้าร่วมการปรึกษากลุ่มจำนวน 20 คน โดยแบ่งเป็น กลุ่มทดลองที่ได้รับการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครูและกลุ่มควบคุมไม่ได้รับการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครู เครื่องมือที่ใช้ในงานวิจัยประกอบด้วย 1)โปรแกรมการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครู ตรวจสอบคุณภาพโดยผู้เชี่ยวชาญด้านจิตวิทยาการปรึกษาจำนวน 5 ท่าน เห็นว่ามีความเหมาะสมในระดับมากที่สุด คะแนนเฉลี่ย 4.8 ส่วนเบี่ยงเบนมาตรฐาน 0.4 2)แบบวัดการตระหนักรู้บทบาทหน้าที่ของนักศึกษาวิชาชีพครูมีค่าดัชนีความสอดคล้องอยู่ระหว่าง 0.6-1.00 สถิติที่ใช้ในการวิเคราะห์ข้อมูล คือ ค่าเฉลี่ย ร้อยละ ส่วนเบี่ยงเบนมาตรฐาน และวิเคราะห์ความแปรปรวนแบบหนึ่งตัวแปรระหว่างกลุ่มและหนึ่งตัวแปรภายในกลุ่ม ผลการวิจัยสรุปได้ ดังนี้ 1)นักศึกษาวิชาชีพครูผู้ตอบแบบวัดมีค่าเฉลี่ยคะแนนความตระหนักรู้บทบาทหน้าที่ของนักศึกษาวิชาชีพครูอยู่ในระดับมาก( = 4.23) 2)กลุ่มทดลองที่ได้รับการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครู เก็บรวบรวมข้อมูลโดยการวัดผล 3 ระยะ ได้แก่ ระยะก่อนการทดลอง ระยะหลังการทดลอง และระยะติดตามผล พบว่า กลุ่มทดลองมีคะแนนการตระหนักรู้บทบาทหน้าที่ของนักศึกษาวิชาชีพครูระยะหลังการทดลองและระยะติดตามผลสูงกว่ากลุ่มควบคุมอย่างมีนัยสําคัญทางสถิติที่ระดับ .05 และกลุ่มทดลองมีคะแนนการตระหนักรู้บทบาทหน้าที่ของนักศึกษาวิชาชีพครูระยะหลังการทดลอง และระยะติดตามผลสูงกว่าระยะก่อนการทดลองอย่างมีนัยสําคัญทางสถิติที่ระดับ .05 แสดงว่าการปรึกษากลุ่มตามแนวทฤษฎีเผชิญความจริงสามารถส่งเสริมการตระหนักรู้บทบาทหน้าที่ของนักศึกษาวิชาชีพครูได้ ส่งผลให้นักศึกษาวิชาชีพครูเอาใจใส่ต่อการปฏิบัติตามบทบาทหน้าที่ของตนเองมีความตั้งใจและรับผิดชอบในหน้าที่ เป็นบุคคลที่มีคุณภาพของสังคมต่อไป

**คำสำคัญ:** การปรึกษากลุ่มตามแนวทฤษฎีเผชิญความจริง, การตระหนักรู้บทบาทหน้าที่, นักศึกษาวิชาชีพครู

**The Effects of Reality Group Counseling on Roles**

**of Pre – Service Student Teachers.**

**Autchara Into**

Faculty of Industrial Education, Rajamangala University of Technology Suvarnabhumi.

email: Autchara.i@rmutsb.ac.th

**Abstract**

The purpose of this research were 1) to study level on Roles of Pre – Service Student Teachers. 2) to study the Effects of Reality Group Counseling on Roles of Pre – Service Student Teachers.The population consisted of 175 Pre – Service Student Teachers who are studying in Industrial Educational curriculum.The sample with Multi-stage Sampling was divided into two groups. The first group was 163 students which were used for study level on Roles of Pre – Service Student Teachers that selected by purposive sampling technique. The second group was Pre – Service Student Teachers who are studying in Industrial Educational curriculum.The scores on were ordered from Roles of Pre – Service Student Teachers questionnaire low. The sample was asked for his/her voluntariness to participate in this study. Based on inclusion criteria, the researcher selected 20 individuals as the sample of this study. The sample was divided into two groups: the experimental group and the control group. The experiment group participated in Reality Group Counseling on Roles of Pre – Service Student Teachers while the control group did not receive the Reality Group Counseling on Roles of Pre – Service Student Teachers. their test scores into an experiment and a control group. The experimental group received reality group counseling on Roles of Pre – Service Student Teachers. The data were collected at three moments; pre-test, post-test and follow up. The data were analyzed using mean, percentage, standard deviations and a repeated measures analysis of variance comprising one between subjects variable and one within subjects variable.

The research results were as follows:1) level on Roles of Pre – Service Student Teachers found that at the high level mean score was 4.23. 2)The results showed that the post-test and follow up test scores for Roles of Pre – Service Student Teachers who received reality group counseling were higher than those of the control group (p<.05). Moreover, the Roles of Pre – Service Student Teachers scores of the experimental group on the post-test and follow up test were higher than on the pre-test (p<.05). The findings showed that the Reality Group Counseling on Roles of Pre – Service Student Teachers could enhance on Roles of Pre – Service Student Teachers.

**Keywords:**, Reality Group Counseling , Roles, Pre – Service Student Teachers

**บทนำ**

วิชาชีพครูเป็นวิชาชีพที่มีความสำคัญ เพราะครูคือบุคคลที่มีบทบาทภาระหน้าที่ในการรับผิดชอบต่อสังคม เป็นกำลังสำคัญของประเทศชาติ เป็นผู้ที่พัฒนาทรัพยากรบุคคลที่มีคุณภาพมาพัฒนาสังคมให้มีความเจริญก้าวหน้าโดยตรง เพื่อให้ตระหนักถึงความสำคัญของวิชาชีพครู จึงขออัญเชิญพระราชดำรัสของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เมื่อคราวเสด็จพระราชดำเนินเป็นองค์ประธานเปิดงานวันครูโลก ประจำปี 2547 เมื่อวันที่ 5 ตุลาคม 2547 ณ หอประชุมคุรุสภา โดยความตอนหนึ่งว่า“...ความพยายามที่จะพัฒนาคุณภาพการศึกษาโดยยึดผู้เรียนเป็นสำคัญ มีการปฏิรูปการศึกษาด้านต่างๆทั่วโลก แต่การที่จะทำให้เป้าหมายทั้งเชิงปริมาณและคุณภาพดังกล่าวสำเร็จไปได้ย่อมต้องอาศัย “ครู” เป็นปัจจัยสำคัญ แม้ในปัจจุบันเทคโนโลยีจะก้าวหน้า ข้อมูลข่าวสารไร้พรมแดน แต่ก็ไม่สามารถทดแทนครูได้ เพราะการศึกษาไม่ใช่เพียงการรับรู้ข้อมูลข่าวสารเท่านั้น แต่สิ่งสำคัญ คือการฝึกคิด การบ่มนิสัยให้แต่ละคนสามารถพึ่งพาตนเองและมีน้ำใจเอื้อเฟื้อเผื่อแผ่ต่อผู้อื่น ซึ่งส่วนนี้ต้องใช้คนสอนเท่านั้น ดังนั้นครูต้องพัฒนาตนเองให้รู้เท่าทันโลก จึงจะสามารถบ่มนิสัยคนในยุคใหม่ได้...” (พระเทพฯ ทรงย้ำเทคโนโลยีสมัยใหม่ทดแทนครูไม่ได้,2547 หน้า 20 อ้างถึงใน ยนต์ ชุ่มจิต,2558)

นักศึกษาวิชาชีพครู คือ บุคคลที่กำลังศึกษาระดับปริญญาตรีในหลักสูตรครุศาสตร์อุตสาหกรรมบัณฑิต นักศึกษาชั้นปีที่ 1 - ชั้นปีที่ 5 มีอายุระหว่าง 18 - 23 ปี ซึ่งผู้วิจัยมีความเห็นว่าพัฒนาการของนักศึกษาวิชาชีพครูจัดอยู่ในช่วงวัยรุ่นตอนปลาย ตามคำนิยามของเอกสารทางวิชาการต่างๆ ดังนี้ องค์การอนามัยโลกได้ให้ความหมายของวัยรุ่นว่าเป็นบุคคลที่มีอายุระหว่าง 10 - 19 ปี (กระทรวงสาธารณสุข,2559) สอดคล้องกับ ศรีเรือน แก้วกังวาล (2549) ได้แบ่งพัฒนาการของวัยรุ่นออกเป็น 3 ระยะ ช่วงอายุ 18 - 25 ปี เป็นระยะวัยรุ่นตอนปลาย และสอดคล้องกับ เพ็ญนภา กุลนภาดล (2562) ที่แบ่งช่วงอายุของวัยรุ่นตอนปลาย มีอายุระหว่าง 19-25 ปี กระบวนการพฤติกรรมค่อนข้างเป็นไปทางผู้ใหญ่ การเจริญเติบโตของร่างกายเริ่มคงที่ การที่วัยรุ่นอยู่ในวัยที่เป็นรอยต่อจากวัยรุ่นเข้าสู่วัยผู้ใหญ่ เป็นช่วงเวลาของการเปลี่ยนแปลงในทุกด้าน ได้แก่ ระบบร่างกายที่เกิดการเปลี่ยนแปลงทางสรีระวิทยา ระบบประสาทและสมอง อารมณ์จิตใจ และพฤติกรรม แต่การเปลี่ยนแปลงของวัยรุ่นไม่ได้คงที่หรือปราศจากอุปสรรคเหมือนกันทุกคน เนื่องจาก อิทธิพลของปัจจัยทางสังคมวัฒนธรรม กลุ่มเพื่อน สื่อสังคมออนไลน์ รูปแบบการอบรมเลี้ยงดู เรื่องของสุขภาพ อารมณ์และการปรับตัวของแต่ละคนอีกด้วย ดังที่ กระทรวงสาธารณสุข (2559) ได้รวบรวมสถานการณ์ปัญหาวัยรุ่นไทยในปัจจุบัน ได้แก่ ด้านปัญหาสุรา บุหรี่ และสารเสพติด พบว่า เยาวชนอายุ 15 – 24 ปี ดื่มเครื่องดื่มแอลกฮอล์ ร้อยละ 25.2 อัตราการสูบบุหรี่ของวัยรุ่นอายุ 15 - 24 ปี ร้อยละ 14.7 ข้อมูลการเข้ารับการบำบัดรักษายาเสพติดรายใหม่ ในช่วงเดือนตุลาคม - ธันวาคม ปี 2555 ปี 2556 และปี 2557 ตามลำดับ อายุของผู้บำบัดรักษารายใหม่ส่วนใหญ่อายุระหว่าง 15 - 19 ปี ร้อยละ 23.4 รองลงมาอายุ 20 - 24 ปี ร้อยละ 21.9 ปัญหาเรื่องเพศ พบว่า ในปี 2557 ข้อมูลเฝ้าระวังการแท้งในประเทศไทย สำนักงานอนามัยเจริญพันธุ์ ปี 2557 พบว่ามีการทำแท้งเองร้อยละ 42.6 โดยร้อยละ 31.5 อายุต่ำกว่า 20 ปี ซึ่งร้อยละ 38.1 มีสถานภาพเป็นนักเรียนนักศึกษา ปัญหาด้านอารมณ์พฤติกรรม พบว่า ปัญหาความรุนแรง กรมพินิจและคุ้มครองเด็กและเยาวชน กระทรวงยุติธรรมให้ข้อมูลว่า ในปี 2557 มีเด็กและเยาวชนกระทำผิดอาญาทั้งสิ้น 35,969 คดี ในจำนวนนี้เป็นคดียาเสพติดมากที่สุด 16,365 คดี รองลงมาเกี่ยวกับทรัพย์ 7,053 คดี และคดีเกี่ยวกับชีวิตและร่างกาย 3,672 คดี ปัญหาการติดเกม จากสถิติของสถาบันสุขภาพจิตเด็กและวัยรุ่นราชนครินทร์ กรมสุขภาพจิต กระทรวงสาธารณสุข เก็บข้อมูลเด็กและเยาวชนกลุ่มตัวอย่างจำนวน 2 หมื่นคน ทั่วประเทศเมื่อปี 2556 พบว่า มีเด็กติดเกมร้อยละ 15 เล่นเกมส์ออนไลน์ ไลน์ เฟซบุ๊ก ร้อยละ 15 และเมื่อเปรียบเทียบกับสถิติจำนวนเยาวชนที่มีอยู่ในปัจจุบัน 18 ล้านคนทำให้ทราบว่า มีเด็กไทยติดเกมแล้วมากกว่า 2.7 ล้านคน ปัญหาสุขภาพจิตที่พบบ่อยในวัยรุ่น ได้แก่ โรคสมาธิสั้น ซึ่งส่งผลต่อปัญหาการเรียน ปัญหาพฤติกรรมและอารมณ์ ซึ่งมียารักษาเพิ่มสมาธิที่ช่วยให้ผู้ป่วยมีอาการดีขึ้นได้ถึงร้อยละ 60 -90 แต่เด็กและวัยรุ่นที่เข้าถึงบริการกลับมีไม่ถึงร้อยละ 10 - 12 จากข้อมูลที่กล่าวมาข้างต้นแสดงให้เห็นว่าสถานการณ์ปัญหาวัยรุ่นไทยในปัจจุบัน มียังคงมีความรุนแรงและบางส่วนยังไม่ได้รับการแก้ไข ผู้วิจัยจึงเล็งเห็นว่า การพัฒนาการตระหนักรู้บทบาทหน้าที่ให้กับนักศึกษาวิชาชีพครู จะช่วยให้นักศึกษาเกิดความมั่นคงทางอารมณ์ ลดการทำอะไรตามใจตนเอง ช่วยลดความวิตกกังวล มีความรับผิดชอบอยู่กับปัจจุบัน สามารถมองเห็นแนวทางการดำเนินชีวิต เป้าหมายทางการเรียนและเตรียมตัวเข้าสู่วิชาชีพครูของตนเองมากยิ่งขึ้น ส่งผลให้เกิดการตระหนักรู้ต่อการปฏิบัติตามบทบาทหน้าที่ นำไปสู่การปฏิบัติตามบทบาทหน้าที่ในเรื่องต่างๆให้มีความสมบูรณ์มากยิ่งขึ้น

คำว่า บทบาท หน้าที่ ยนต์ ชุ่มจิต (2558) ได้ให้ความหมายว่า บทบาท คือ ภาระที่ต้องกระทำตามสถานภาพของบุคคล ส่วน หน้าที่ หมายถึง กิจที่ต้องกระทำ หรือสิ่งที่บุคคลจำเป็นต้องกระทำ ทั้งนี้อาจเป็นความจำเป็นตามหลักศีลธรรม กฎหมาย หรือด้วยความสำนึกที่ถูกต้องเหมาะสม โดยการตระหนักรู้ในบทบาทหน้าที่ของนักศึกษาวิชาชีพครูในการศึกษาวิจัยครั้งนี้ หมายถึง การที่บุคคลมีความเข้าใจเกี่ยวกับตนเองในการปฏิบัติตนตามการดำรงสถานภาพนักศึกษาวิชาชีพครู เข้าใจความรับผิดชอบตามบทบาท หน้าที่ของตนเองที่จะต้องปฏิบัติ ทั้งต่อตนเอง ครอบครัว สถานศึกษา ต่อวิชาชีพครู และต่อสังคม อีกทั้งมีความเชื่อมั่นว่าตนมีความสามารถที่จะกระทำเพื่อให้บรรลุเป้าหมายทางการศึกษาและการเข้าสู่วิชาชีพได้ตามเกณฑ์มาตรฐานวิชาชีพครูต่อไป ดังที่ ณัฐมน พันธุ์ชาตรี (2559) ได้ศึกษาวิจัยเรื่อง การสร้างเสริมคุณลักษณะความเป็นครูของนักศึกษาคณะครุศาสตร์ มหาวิทยาลัยราชภัฏ พบว่า คุณลักษณะความเป็นครูของนักศึกษาคณะครุศาสตร์ มหาวิทยาลัยราชภัฏ มีองค์ประกอบที่สำคัญ 5 ด้าน คือ 1)ด้านความรู้ความสามารถในวิชาชีพครู 2)ด้านความรักและศรัทธาในวิชาชีพครู 3)ด้านคุณธรรมจริยธรรมในวิชาชีพครู 4)ด้านบทบาทหน้าที่ของความเป็นครู และ 5)ด้านจรรยาบรรณในวิชาชีพครู จะเห็นได้ว่า การพัฒนาการตระหนักรู้บทบาทหน้าที่ของนักศึกษาสาขาวิชาชีพครูเป็นสิ่งที่จำเป็นและจะช่วยให้เกิดบุคลากรครูที่มีคุณลักษณะที่เหมาะสมออกไปสอนคนให้มีคุณภาพต่อไป

**ผู้วิจัยจึงมีความสนใจที่จะใช้การปรึกษากลุ่มตามแนวทฤษฎีเผชิญความจริงด้วยกระบวนการ** WDEP **เพื่อ**พัฒนาการตระหนักรู้บทบาทหน้าที่ของนักศึกษาสาขาวิชาชีพครู **ซึ่ง** Corey (2009) **กล่าวไว้ว่า กระบวนการ** WDEP **เป็นขั้นตอนสำคัญในการปฏิบัติจริงของการปรึกษาตามแนวทฤษฎีเผชิญความจริงซึ่งเป็นทฤษฎีที่มีความเหมาะสมในการพัฒนาบุคคลในทุกๆบริบทเพราะตั้งอยู่บนหลักการสากลของมนุษย์ กระบวนการ** WDEP **ในโปรแกรมการปรึกษากลุ่มตามแนวทฤษฎีเผชิญความจริงจำนวน 8 ครั้ง มีเป้าหมายเพื่อช่วยผู้รับการปรึกษาสำรวจความต้องการของตนเอง** W(Wants and needs) **เกี่ยวกับ**ความต้องการในการพัฒนาบทบาทหน้าที่ D(Direction and Doing) **คือ** การสำรวจพฤติกรรมเกี่ยวกับบทบาทหน้าที่ในด้านต่างๆที่กำลังกระทำอยู่ในปัจจุบันE(Self-Evaluation)การประเมินพฤติกรรมตนเองเกี่ยวกับบทบาทหน้าที่ในด้านต่างๆ **และ** P(Planing)การวางแผนปฏิบัติและการสร้างข้อผูกพัน **กระบวนการนี้จะช่วยให้นักศึกษาวิชาชีพครู รับรู้ถึงความต้องการของตนเองในปัจจุบัน รู้จักประเมินตนเอง วางแผน และทำตามแผนเพื่อมุ่งไปสู่เป้าหมายที่ตั้งไว้ให้สำเร็จ สามารถเกิดการตระหนักรู้บทบาทหน้าที่ ส่งผลให้นักศึกษาประสบความสำเร็จในการศึกษา เป็นบุคลากรที่มีคุณภาพและช่วยพัฒนาประเทศให้มีความก้าวหน้าต่อไป**

วัตถุประสงค์ของการวิจัย

1.เพื่อศึกษาระดับการตระหนักรู้บทบาทหน้าที่ของนักศึกษาวิชาชีพครู

2.เพื่อศึกษาผลของการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครู

**สมมติฐานการวิจัย**

เพื่อศึกษาผลของการปรึกษากลุ่มตามแนวทฤษฎีเผชิญความจริงที่ผู้วิจัยพัฒนาขึ้นสามารถพัฒนาการตระหนักรู้บทบาทหน้าที่ของนักศึกษาวิชาชีพครู

1. มีปฏิสัมพันธ์ระหว่างวิธีการทดลองและระยะเวลาการทดลอง

2. กลุ่มทดลองตระหนักรู้บทบาทหน้าที่ในระยะหลังการทดลองสูงกว่าก่อนการทดลอง

3. กลุ่มทดลองตระหนักรู้บทบาทหน้าที่ในระยะติดตามผลสูงกว่าระยะก่อนการทดลอง

4. กลุ่มทดลองมีตระหนักรู้บทบาทหน้าที่ในระยะหลังการทดลองสูงกว่ากลุ่มควบคุม

5. กลุ่มทดลองตระหนักรู้บทบาทหน้าที่ในระยะติดตามผลสูงกว่ากลุ่มควบคุม

**การดำเนินการด้านจริยธรรมวิจัยในมนุษย์**

การวิจัยครั้งนี้ผ่านการพิจารณาและรับรองจากคณะกรรมการจริยธรรมวิจัยในมนุษย์ มหาวิทยาลัยเทคโนโลยี ราชมงคลสุวรรณภูมิ

**ระเบียบวิธีวิจัย**

**ประชากรและกลุ่มตัวอย่าง**

**ประชากร**

ประชากร คือ บุคคลที่กำลังศึกษาในหลักสูตรครุศาสตร์อุตสาหกรรมบัณฑิต ปีการศึกษา 2563 จำนวน 175 คน

**กลุ่มตัวอย่าง**

การได้มาซึ่งกลุ่มตัวอย่างผู้วิจัยดำเนินการคัดเลือกตัวอย่างแบบหลายขั้นตอน (Multi-stage Sampling) แบ่งเป็น 2 กลุ่ม คือ

กลุ่มตัวอย่างกลุ่มแรกที่ใช้ในการศึกษาระดับการตระหนักรู้บทบาทหน้าที่ของนักศึกษาวิชาชีพครูจำนวน 163 คนได้มาด้วยวิธีการเลือกแบบเจาะจง

กลุ่มตัวอย่างที่ 2 เป็นนักศึกษาที่มีคะแนนจากแบบวัดการตระหนักรู้บทบาทหน้าที่ของนักศึกษาวิชาชีพครูระดับน้อย สัมภาษณ์ความสมัครใจเข้าร่วมการปรึกษากลุ่มจำนวน 20 คน โดยแบ่งเป็น กลุ่มทดลองที่ได้รับการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครูและกลุ่มควบคุมไม่ได้รับการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครู

**เครื่องมือที่ใช้ในการวิจัย**

เครื่องมือที่ใช้ในการวิจัยครั้งนี้แบ่งออกเป็น 2 ประเภท คือ เครื่องมือที่ใช้ในการทดลองและเครื่องมือที่ใช้ในการเก็บรวบรวมข้อมูล

**1. เครื่องมือที่ใช้ในการทดลอง ได้แก่**

โปรแกรมการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครูสร้างขึ้นโดย อัจฉรา อินโต(2563) โดยมีผู้เชี่ยวชาญด้านจิตวิทยาการปรึกษาจำนวน 5 ท่านเป็นผู้ตรวจสอบคุณภาพเห็นว่ามีความเหมาะสมในระดับมากที่สุด คะแนนเฉลี่ย 4.8 ส่วนเบี่ยงเบนมาตรฐาน 0.4 มีจำนวนกิจกรรม 8 ครั้ง คือ ครั้งที่ 1 การปฐมนิเทศและการสร้างสัมพันธภาพ ครั้งที่ 2 บทบาทหน้าที่ของนักศึกษาสาขาวิชาชีพครู ครั้งที่ 3 สำรวจความต้องการในการพัฒนาบทบาทหน้าที่ (W=Want) ครั้งที่ 4 การสำรวจพฤติกรรมในบทบาทหน้าที่ในด้านต่างๆที่กำลังกระทำอยู่ในปัจจุบัน(D=Direction and Doing) ครั้งที่ 5 การประเมินพฤติกรรมตนเองในบทบาทหน้าที่ในด้านต่างๆ(E=Evaluation)ครั้งที่ 6 การวางแผนปฏิบัติและการสร้างข้อผูกพัน (P=Planning and Commitment) ครั้งที่ 7 การติดตามผล และครั้งที่ 8 ปิดกลุ่ม

**2. เครื่องมือที่ใช้ในการเก็บรวบรวมข้อมูล** เครื่องมือที่ใช้ในการเก็บรวบรวมข้อมูลมี 3 ชุดดังนี้

2.1) แบบวัดการตระหนักรู้บทบาทหน้าที่ของนักศึกษาสาขาวิชาชีพครู สร้างขึ้นโดย อัจฉรา อินโต(2563) ผลการวิเคราะห์ความสอดคล้องระหว่างจุดประสงค์กับข้อคำถาม (IOC)ของแบบวัดการตระหนักรู้บทบาทหน้าที่ของนักศึกษาสาขาวิชาชีพครูมีค่าดัชนีความสอดคล้องอยู่ระหว่าง 0.6-1.00

2.2) แบบบันทึกประสบการณ์และความคิดเห็นของนักศึกษาที่มีต่อโปรแกรมการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาสาขาวิชาชีพครูเมื่อเสร็จสิ้นกลุ่มแต่ละครั้ง เป็นแบบบันทึกประสบการณ์และความคิดเห็นของนักศึกษา แบบบันทึกลักษณะการรายงานด้วยตนเอง (Self - Report) โดยให้นักศึกษาเขียนรายงานเกี่ยวกับประสบการณ์ที่นักศึกษาได้เรียนรู้ในการเข้าร่วมโปรแกรมโปรแกรมการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาสาขาวิชาชีพครูแต่ละครั้ง สามารถนำประสบการณ์ที่ได้รับจากการเข้าร่วมโปรแกรม ไปใช้ในชีวิตประจำวันได้อย่างไรบ้าง มีความคิดเห็นอย่างไรที่ต่อการเข้าร่วมโปรแกรมกลุ่มฯ และผู้นำกลุ่มแต่ละครั้ง

2.3) แบบสอบถามความคิดเห็นของนักศึกษาที่มีต่อโปรแกรมการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาสาขาวิชาชีพครูและผู้นำกลุ่มทั้งหมดในภาพรวม ภายหลังการเข้าร่วมโปรแกรมการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาสาขาวิชาชีพครูที่ให้นักศึกษาประเมินประสบการณ์การเรียนรู้ที่ได้รับจากการเข้าร่วมโปรแกรมฯภายหลังจากการเข้าร่วมโปรแกรมทั้ง 8 ครั้ง รวมทั้งให้นักศึกษาประเมินการทำหน้าที่ของผู้นำกลุ่มด้วย

**ตัวแปรที่ใช้ในการพัฒนา**

ตัวแปรที่ใช้ในการศึกษาผลของการปรึกษากลุ่มตามแนวทฤษฎีเผชิญความจริงที่ผู้วิจัยพัฒนาขึ้นประกอบด้วย

1. ตัวแปรต้น (Experimental variable) ได้แก่

1.1 วิธีการที่ใช้ในการทดลอง คือ

1.1.1 การได้รับการปรึกษากลุ่มตามแนวทฤษฎีเผชิญความจริง

1.1.2 การไม่ได้รับการปรึกษากลุ่มตามแนวทฤษฎีเผชิญความจริง

1.2 ระยะเวลาในการทดลอง

1.2.1 ระยะก่อนการทดลอง

1.2.2 ระยะหลังการทดลอง

1.2.3 ระยะติดตามผล

2. ตัวแปรตาม (Dependent variable) คือ การตระหนักรู้บทบาทหน้าที่ของนักศึกษาวิชาชีพครู

**ระเบียบวิธีวิจัย**

1. ระยะก่อนทดลอง

ผู้วิจัยขออนุญาตคณบดีคณะครุศาสตร์อุตสาหกรรมดำเนินการเก็บรวบรวมข้อมูลวิจัย ผู้วิจัยดำเนินการเก็บข้อมูลแบบวัดการตระหนักรู้บทบาทหน้าที่ของนักศึกษาสาขาวิชาชีพครูทั้งสิ้น 163 คนด้วยตนเอง โดยดำเนินการตามระเบียบข้อตกลงของคณะกรรมการจริยธรรมวิจัยในมนุษย์ มหาวิทยาลัยเทคโนโลยีราชมงคลสุวรรณภูมิ ในขั้นตอนการทดลอง ผู้วิจัยคัดเลือกกลุ่มตัวอย่างจากคะแนนแบบวัดการตระหนักรู้บทบาทหน้าที่ของนักศึกษาวิชาชีพครูระดับน้อยและสอบถามความสมัครใจในการเข้าร่วมการปรึกษากลุ่ม โดยพิจารณาคัดเลือกกลุ่มตัวอย่างจำนวน 20 คน เป็นกลุ่มตัวอย่างในการวิจัย แบ่งเป็น นักศึกษาที่ได้รับปรึกษากลุ่ม จำนวน 10 คน และนักศึกษากลุ่มควบคุม 10 คนและคะแนนครั้งนี้เป็นคะแนนในระยะก่อนการทดลอง (Pre-test)

2. ระยะทดลอง

ผู้วิจัยดำเนินการให้การปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาสาขาวิชาชีพครู ผู้วิจัยดำเนินการทดลองเก็บข้อมูลวิจัย ในวันพุธช่วงบ่ายซึ่งเป็นชั่วโมงกิจกรรมที่นักศึกษาไม่มีชั่วโมงเรียน ครั้งละ 1 ชั่วโมงโดยประมาณจำนวนทั้งสิ้น 8 ครั้ง ตามขั้นตอน รวมระยะเวลาทั้งสิ้น 8 สัปดาห์ ในการทดลองสำหรับกลุ่มควบคุมจะไม่มีการให้การกระทำใด ๆ เพื่อเป็นกลุ่มเปรียบเทียบผลที่ได้จากการทดลอง

3. ระยะหลังการทดลอง

เมื่อสิ้นสุดการทดลองผู้วิจัยให้กลุ่มทดลองและกลุ่มควบคุมทำแบบวัดการตระหนักรู้บทบาทหน้าที่ของนักศึกษาสาขาวิชาชีพครู ฉบับเดิมเพื่อเป็นการวัดหลังการทดลอง (Post-test) จากนั้นนำผลการวัดมาวิเคราะห์เปรียบเทียบกับการทำแบบวัดก่อนการทดลองด้วยวิธีทางสถิติ

4. ระยะติดตามผล

ภายหลังการวัดหลังการทดลอง 4 สัปดาห์ ได้นัดหมายกลุ่มทดลองและกลุ่มควบคุม ทำแบบวัดการตระหนักรู้บทบาทหน้าที่ของนักศึกษาสาขาวิชาชีพครูฉบับเดิมอีกครั้ง เพื่อเป็นการติดตามผล โดยนำผลที่ได้มาวิเคราะห์เปรียบเทียบกับการตอบแบบวัด ก่อนการทดลอง หลังการทดลอง และระยะติดตามผลด้วยวิธีการทางสถิติ

**ผลการวิจัย**

**1) ศึกษาระดับการตระหนักรู้บทบาทหน้าที่ของนักศึกษาวิชาชีพครู**

**ตารางที่ 1** ข้อมูลทั่วไปของผู้ตอบแบบวัดการตระหนักรู้บทบาทหน้าที่ของนักศึกษาวิชาชีพครู

|  |  |  |
| --- | --- | --- |
| **ข้อมูลทั่วไป** | **จำนวน(คน)** | **ร้อยละ** |
| เพศ  เพศชาย  เพศหญิง | 102  61 | 62.58  37.42 |
| กำลังศึกษาหลักสูตรครุศาสตร์อุตสาหกรรมบัณฑิต สาขาวิชา  คอมพิวเตอร์และเทคโนโลยี  วิศวกรรมเครื่องกล  วิศวกรรมอุตสาหการ  วิศวกรรมอิเล็กทรอนิกส์และโทรคมนาคม | 48  75  20  20 | 29.45  46.01  12.27  12.27 |
| ชั้นปีที่  ชั้นปีที่ 1  ชั้นปีที่ 2  ชั้นปีที่ 3  ชั้นปีที่ 4  ชั้นปีที่ 5 | 17  35  29  35  47 | 10.43  21.47  17.79  21.47  28.83 |
| ระดับผลการเรียน (GPA)  ต่ำกว่า 2.00  ระหว่าง 2.00 - 2.50  ระหว่าง 2.51 - 3.00  ระหว่าง 3.01 - 3.50  ระหว่าง 3.51 - 4.00 | 8  37  78  32  8 | 4.91  22.70  47.85  19.63  4.91 |

จากตารางที่ 1ข้อมูลทั่วไปของนักศึกษาวิชาชีพครูผู้ตอบแบบวัดการตระหนักรู้บทบาทหน้าที่ของนักศึกษาวิชาชีพครู มีรายละเอียดอธิบายได้ดังนี้ ผู้ตอบแบบวัดการตระหนักรู้บทบาทหน้าที่ของนักศึกษาวิชาชีพครูส่วนใหญ่เป็นเพศชาย ร้อยละ 62.58 เพศหญิงร้อยละ 37.42 กำลังศึกษาในหลักสูตรครุศาสตร์อุตสาหกรรมบัณฑิต สาขาวิชาวิศวกรรมเครื่องกล ร้อยละ 46.01 รองลงมา คือ สาขาวิชาคอมพิวเตอร์และเทคโนโลยี ร้อยละ 29.45 สาขาวิชาวิศวกรรมอุตสาหการ ร้อยละ 12.27 และสาขาวิชาวิศวกรรมอิเล็กทรอนิกส์และโทรคมนาคม ร้อยละ12.27 กำลังศึกษาอยู่ชั้นปีสุดท้ายร้อยละ 28.83 ชั้นปีที่ 4 ร้อยละ 21.47 ชั้นปีที่ 3 ร้อยละ 17.79 ชั้นปีที่ 2 ร้อยละ 21.47 และชั้นปีที่ 1 ร้อยละ 10.43 มีผลการเรียนระหว่าง 2.51 – 3.00 ร้อยละ 47.85 ระหว่าง 2.00 - 2.50 ร้อยละ 22.70 ระหว่าง 3.01 - 3.50 ร้อยละ19.63 ต่ำกว่า 2.00 และระหว่าง 3.51-4.00 ร้อยละ 4.91

**ตารางที่ 2** ค่าเฉลี่ยและส่วนเบี่ยงเบนมาตรฐานของระดับคะแนนการตระหนักรู้บทบาทหน้าที่ของนักศึกษาวิชาชีพครู

| **ข้อคำถาม** | **ระดับการตระหนักรู้บทบาทหน้าที่** | | |
| --- | --- | --- | --- |
|  |  | **แปลผล** |
| ข้อ 1 ฉันเข้าใจความสำคัญของการปฏิบัติตาม บทบาท หน้าที่ของนักศึกษาวิชาชีพครู | 4.10 | .71 | มาก |
| ข้อ 2 ฉันรู้ว่านักศึกษาสาขาวิชาชีพครูมีบทบาท หน้าที่ ในด้านใดบ้าง | 4.07 | .72 | มาก |
| ข้อ 3 การตระหนักรู้ในบทบาท หน้าที่ ไม่ใช่สิ่งที่สำคัญสำหรับฉัน | 3.60 | 1.28 | มาก |
| ข้อ 4 ฉันรู้ว่ามีบทบาทหน้าที่ของนักศึกษาสาขาวิชาชีพครูในบางด้านที่ยังปฏิบัติได้ไม่สมบูรณ์ | 3.68 | .90 | มาก |
| ข้อ 5 การปฏิบัติตามบทบาทหน้าที่ จะทำให้ประสบความสำเร็จในชีวิต | 4.39 | .87 | มาก |
| ข้อ 6 การประสบความสำเร็จในอนาคต ไม่เกี่ยวข้องอะไรกับการปฏิบัติตามบทบาทหน้าที่ | 3.42 | 1.30 | ปานกลาง |
| ข้อ 7 ฉันรู้ว่าพฤติกรรมอะไรบ้าง ที่ไม่สอดคล้องกับบทบาทหน้าที่ | 3.88 | .89 | มาก |
| ข้อ 8 ฉันรู้ว่าฉันต้องเปลี่ยนแปลงพฤติกรรมอย่างไร เพื่อให้ตนเองปฏิบัติตามบทบาท หน้าที่ ได้ดียิ่งขึ้น | 4.18 | .80 | มาก |
| ข้อ 9 การวางแผน ช่วยทำให้เราปฏิบัติตามบทบาทหน้าที่ต่างๆในชีวิตประจำวันได้ดี | 4.44 | .78 | มาก |
| ข้อ 10 ฉันรู้ว่าการดูแล รักษา ร่างกาย ให้แข็งแรง จิตใจให้แจ่มใส อยู่เสมอ เป็นหน้าที่ ที่บุคคลพึงกระทำ | 4.48 | .78 | มาก |
| ข้อ 11 ฉันรู้ว่า บทบาทหน้าที่ของครู คือการปฏิบัติตนเป็นแบบอย่างที่ดีโดยการไม่ยุ่งเกี่ยวกับอบายมุข สิ่งเสพติด และการพนัน | 4.47 | .88 | มาก |
| ข้อ 12 ฉันรู้ว่าการเชื่อฟังพ่อแม่ ปฏิบัติตามคำสั่งสอน เป็นหน้าที่ของลูกที่ดีควรกระทำ | 4.54 | .70 | มากที่สุด |
| ข้อ 13 ฉันรู้ว่าการช่วยเหลือกิจการงานต่างๆภายในครอบครัว แบ่งเบาภาระของพ่อแม่เท่าที่ทำได้ เป็นสิ่งที่บุคคลพึงจะทำ | 4.65 | .62 | มากที่สุด |
| ข้อ 14 ฉันรู้ว่าการเคารพและเชื่อฟัง อาจารย์ทุกท่าน ปฏิบัติตนให้อยู่ในระเบียบวินัยของสถาบันการศึกษา ร่วมมือในกิจกรรมต่าง ๆ เป็นหน้าที่ของนักศึกษาที่ดี | 4.55 | .70 | มากที่สุด |
| ข้อ 15 ฉันรู้ว่าหน้าที่ของนักศึกษาคือการรักษาไว้ซึ่งชื่อเสียงของสถาบันการศึกษา | 4.28 | .83 | มาก |
| ข้อ 16 ฉันรู้ว่าควรมีความรัก สามัคคีต่อเพื่อนนักศึกษาด้วยกัน | 4.57 | .67 | มากที่สุด |
| ข้อ 17 หน้าที่ของประชาชนไทย คือ ภูมิใจในความเป็นไทย พร้อมสืบสาน ศิลปวัฒนธรรม ประเพณี รักและห่วงแหนความเป็นเอกราชของชาติไทย | 4.41 | .76 | มาก |
| ข้อ 18 ฉันรู้ว่าหน้าที่ของประชาชนไทย ต้องส่งเสริมสนับสนุนการปกครองในระบบประชาธิปไตย | 4.13 | 1.13 | มาก |
| ข้อ 19 ฉันรู้ว่าบุคคลต้องปฏิบัติตามหลักธรรมคำสอนของศาสนาที่ตนเองนับถือ | 4.36 | .80 | มาก |
| ข้อ 20 ในฐานะประชาชนชาวไทย ต้องให้ความเคารพเทิดทูนสถาบันหลักของชาติ | 3.96 | 1.27 | มาก |
| ข้อ 21 ฉันรู้ว่าหลักสูตรวิชาชีพครูเป็นหลักสูตรการศึกษาที่มีองค์กรวิชาชีพควบคุม | 4.44 | .75 | มาก |
| ข้อ 22 ฉันรู้และเข้าใจบทบาทหน้าที่ความรับผิดชอบของวิชาชีพครูเป็นอย่างดี | 4.36 | .70 | มาก |
| ข้อ 23 ฉันรู้และเข้าใจแนวทางการปฏิบัติตามจรรยาบรรณ ของวิชาชีพครู | 4.36 | .66 | มาก |
| ข้อ 24 ฉันเข้าใจเกณฑ์มาตรฐานของวิชาชีพครู | 4.04 | .80 | มาก |
| ข้อ 25 ฉันมีความรู้และเข้าใจกฎหมายที่และระเบียบที่เกี่ยวข้องกับการปฏิบัติงานในวิชาชีพครู | 3.92 | .87 | มาก |
| ข้อ 26 ฉันเชื่อมั่นในตนเองว่า จะสามารถจบการศึกษาตามที่เกณฑ์หลักสูตรกำหนด | 4.43 | .73 | มาก |
| ข้อ 27 ฉันเชื่อมั่นว่าตนเองจะสามารถเป็นครูที่มีคุณภาพ | 4.55 | .67 | มากที่สุด |
| **รวม** | **4.23** | **.46** | มาก |

จากตารางที่ 2 พบว่า ผู้ตอบแบบวัดมีค่าเฉลี่ยระดับคะแนนความตะหนักรู้บทบาทหน้าที่ของนักศึกษาวิชาชีพครูอยู่ในระดับมาก ( = 4.23)

**2) ศึกษาผลของการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครู**

ข้อมูลและค่าสถิติพื้นฐานระดับการตระหนักรู้บทบาทหน้าที่ของนักศึกษาวิชาชีพครู ในระยะก่อนทดลอง ระยะหลังการทดลอง และระยะติดตาม ของกลุ่มทดลองและกลุ่มควบคุม

**ตารางที่ 3** ค่าเฉลี่ยและการแปลผลคะแนนระดับการตระหนักรู้บทบาทหน้าที่ของนักศึกษาวิชาชีพครูในระยะก่อนทดลอง ระยะหลังการทดลอง และระยะติดตามผล ของกลุ่มทดลอง

|  |  |  |  |  |  |  |
| --- | --- | --- | --- | --- | --- | --- |
| **กลุ่มทดลอง ( = 10)** | | | | | | |
| **คนที่** | **ระยะ**  **ก่อนทดลอง** | **แปลผล** | **ระยะ**  **หลังการทดลอง** | **แปลผล** | **ระยะ**  **ติดตามผล** | **แปลผล** |
| คนที่ 1 | 2.70 | ปานกลาง | 4.81 | มากที่สุด | 4.70 | มากที่สุด |
| คนที่ 2 | 3.11 | ปานกลาง | 4.85 | มากที่สุด | 4.74 | มากที่สุด |
| คนที่ 3 | 3.22 | ปานกลาง | 4.89 | มากที่สุด | 4.67 | มากที่สุด |
| คนที่ 4 | 3.33 | ปานกลาง | 4.85 | มากที่สุด | 4.70 | มากที่สุด |
| คนที่ 5 | 3.37 | ปานกลาง | 4.93 | มากที่สุด | 4.74 | มากที่สุด |
| คนที่ 6 | 3.41 | ปานกลาง | 4.89 | มากที่สุด | 4.85 | มากที่สุด |
| คนที่ 7 | 3.44 | ปานกลาง | 4.93 | มากที่สุด | 4.78 | มากที่สุด |
| คนที่ 8 | 3.52 | มาก | 4.93 | มากที่สุด | 4.78 | มากที่สุด |
| คนที่ 9 | 3.52 | มาก | 4.85 | มากที่สุด | 4.81 | มากที่สุด |
| คนที่ 10 | 3.56 | มาก | 4.93 | มากที่สุด | 4.81 | มากที่สุด |
|  | 3.32 | ปานกลาง | 4.89 | มากที่สุด | 4.76 | มากที่สุด |

จากตารางที่ 3 พบว่า คะแนนความตระหนักรู้บทบาทหน้าที่ของนักศึกษาวิชาชีพครูของกลุ่มทดลอง ระยะก่อนทดลอง มีค่าเฉลี่ยโดยรวมอยู่ระดับปานกลาง ( = 3.32) ระยะหลังการทดลอง มีค่าเฉลี่ยอยู่โดยรวมอยู่ในระดับมากที่สุด ( = 4.89) เมื่อพิจารณารายคน พบว่า กลุ่มตัวอย่างทุกคนมีค่าเฉลี่ยอยู่ในในระดับมากที่สุด และระยะติดตามผลค่าเฉลี่ยอยู่โดยรวมอยู่ในระดับมากที่สุด ( = 4.76) เมื่อพิจารณารายคน พบว่า กลุ่มตัวอย่างทุกคนมีค่าเฉลี่ยอยู่ในระดับมากที่สุด

**ตารางที่ 4** ค่าเฉลี่ยและการแปลผลคะแนนระดับการตระหนักรู้บทบาทหน้าที่ของนักศึกษาวิชาชีพครูในระยะก่อนทดลอง ระยะหลังการทดลอง และระยะติดตามผล ของกลุ่มควบคุม

|  |  |  |  |  |  |  |
| --- | --- | --- | --- | --- | --- | --- |
| **กลุ่มควบคุม ( = 10)** | | | | | | |
| **คนที่** | **ระยะ**  **ก่อนทดลอง** | **แปลผล** | **ระยะ**  **หลังการทดลอง** | **แปลผล** | **ระยะ**  **ติดตามผล** | **แปลผล** |
| คนที่ 1 | 3.11 | ปานกลาง | 3.22 | ปานกลาง | 3.11 | ปานกลาง |
| คนที่ 2 | 3.11 | ปานกลาง | 3.30 | ปานกลาง | 3.11 | ปานกลาง |
| คนที่ 3 | 3.30 | ปานกลาง | 3.33 | ปานกลาง | 3.11 | ปานกลาง |
| คนที่ 4 | 3.37 | ปานกลาง | 3.37 | ปานกลาง | 3.22 | ปานกลาง |
| คนที่ 5 | 3.41 | ปานกลาง | 3.37 | ปานกลาง | 3.30 | ปานกลาง |
| คนที่ 6 | 3.44 | ปานกลาง | 3.41 | ปานกลาง | 3.33 | ปานกลาง |
| คนที่ 7 | 3.48 | ปานกลาง | 3.41 | ปานกลาง | 3.37 | ปานกลาง |
| คนที่ 8 | 3.52 | มาก | 3.44 | ปานกลาง | 3.37 | ปานกลาง |
| คนที่ 9 | 3.56 | มาก | 3.44 | ปานกลาง | 3.41 | ปานกลาง |
| คนที่ 10 | 3.59 | มาก | 3.48 | ปานกลาง | 3.41 | ปานกลาง |
|  | 3.39 | ปานกลาง | 3.38 | ปานกลาง | 3.27 | ปานกลาง |

จากตารางที่ 4 พบว่า คะแนนความตระหนักรู้บทบาทหน้าที่ของนักศึกษาวิชาชีพครูของกลุ่มควบคุม ระยะก่อนทดลอง มีค่าเฉลี่ยโดยรวมอยู่ระดับปานกลาง ( = 3.39) ระยะหลังการทดลอง มีค่าเฉลี่ยอยู่โดยรวมอยู่ในระดับปานกลาง ( = 3.38) เมื่อพิจารณารายคน พบว่า กลุ่มตัวอย่างทุกคนมีค่าเฉลี่ยอยู่ในระดับปานกลาง และระยะติดตามผลค่าเฉลี่ยอยู่โดยรวมอยู่ในระดับปานกลาง ( = 3.27) เมื่อพิจารณารายคน พบว่า กลุ่มตัวอย่างทุกคนมีค่าเฉลี่ยอยู่ในระดับปานกลาง

**ตารางที่ 5** ค่าเฉลี่ยผลคะแนนระดับการตระหนักรู้บทบาทหน้าที่ของนักศึกษาวิชาชีพครูในระยะก่อนทดลอง ระยะหลังการทดลอง และระยะติดตามผล ของทดลองและกลุ่มควบคุม

|  |  |  |  |
| --- | --- | --- | --- |
| **ระยะเวลา** | **กลุ่ม** | **จำนวนกลุ่มตัวอย่าง** |  |
| ระยะก่อนการทดลอง | กลุ่มทดลอง  กลุ่มควบคุม | 10  10 | 3.32  3.39 |
| ระยะหลังการทดลอง | กลุ่มทดลอง  กลุ่มควบคุม | 10  10 | 4.89  3.38 |
| ระยะติดตามผล | กลุ่มทดลอง  กลุ่มควบคุม | 10  10 | 4.76  3.27 |

จากตารางที่ 5 พบว่า คะแนนความตระหนักรู้บทบาทหน้าที่ของนักศึกษาวิชาชีพครูระยะก่อนการทดลอง กลุ่มทดลองมีค่าเฉลี่ยเท่ากับ 3.32 กลุ่มควบคุมมีค่าเฉลี่ย 3.39 ระยะหลังการทดลอง กลุ่มทดลอง มีค่าเฉลี่ยเท่ากับ 4.89 กลุ่มควบคุม มีค่าเฉลี่ยเท่ากับ 3.38 และระยะติดตามผล กลุ่มทดลอง มีค่าเฉลี่ยเท่ากับ 4.76 กลุ่มควบคุม มีค่าเฉลี่ยเท่ากับ 3.27

**ตารางที่ 6** ผลการวิเคราะห์ความแปรปรวนของคะแนนเฉลี่ยการตระหนักรู้บทบาทหน้าที่ของนักศึกษาวิชาชีพครู

|  |  |  |  |  |  |
| --- | --- | --- | --- | --- | --- |
| **Source of variation** |  |  |  |  |  |
| **Between subjects**  Group (*G*)  *SS Within* Group | 1  18 | 14.240  .685 | 14.240  .038 | 374.112 | .000\* |
| **Within subjects**  Interval (*I*)  *I* x *G*  *I* x *SS W*ithin Group | 2  2  36 | 7.054  8.197  .395 | 3.527  4.098  .011 | 321.528  373.628 | .000\*  .000\* |
| **TOTAL** | 59 | 30.574 |  |  |  |

\*< .05

จากตารางที่ 6 พบว่ามีปฏิสัมพันธ์ระหว่างวิธีการทดลองและระยะเวลาการทดลองอย่างมีนัยสำคัญทางสถิติที่ระดับ .05 คะแนนเฉลี่ยระดับการตระหนักรู้บทบาทหน้าที่ของนักศึกษาวิชาชีพครูระหว่างระยะก่อนการทดลอง ระยะหลังการทดลอง และระยะติดตามผล แตกต่างกันอย่างมีนัยสำคัญทางสถิติที่ระดับ .05 และคะแนนเฉลี่ยของการตระหนักรู้บทบาทหน้าที่ของนักศึกษาวิชาชีพครูที่ได้รับการปรึกษากลุ่มทฤษฎีเผชิญความจริงและกลุ่มควบคุมแตกต่างกันอย่างมีนัยสำคัญทางสถิติที่ระดับ .05เนื่องจากพบปฏิสัมพันธ์ระหว่างวิธีการปรึกษากับระยะเวลาของการทดลองอย่างมีนัยสำคัญทางสถิติที่ระดับ .05 ดังกล่าวแล้ว ผู้วิจัยจึงมุ่งทดสอบผลย่อยของวิธีการทดลองและผลย่อยของระยะเวลาการทดลองในตอนต่อไป

การเปรียบเทียบคะแนนเฉลี่ยการตระหนักรู้บทบาทหน้าที่ของนักศึกษาวิชาชีพครูที่เข้าร่วมการปรึกษากลุ่มทฤษฎีเผชิญความจริงในระยะก่อนการทดลอง ระยะหลังการทดลอง และระยะติดตามผล

**ตารางที่ 7** ผลการทดสอบย่อยของวิธีการทดลอง ในระยะก่อนการทดลอง ระยะหลังการทดลองและระยะติดตามผล

|  |  |  |  |  |  |
| --- | --- | --- | --- | --- | --- |
| **Source of variation** |  |  |  |  |  |
| **ระยะก่อนทดลอง**  Between Group  Within Groups  Total | 1  18  19 | .025  .863  .888 | .025  .048 | .526 | .478 |
| **ระยะหลังทดลอง**  Between Group  Within Groups  Total | 1  18  19 | 11.385  .068  11.453 | 11.385  .004 | 3020.446 | .000\* |
| **ระยะติดตามผล**  Between Group  Within Groups  Total | 1  18  19 | 11.026  .149  11.175 | 11.026  .008 | 1332.641 | .000\* |

\*< .05

จากตารางที่ 7 พบว่า ในระยะก่อนการทดลอง คะแนนเฉลี่ยการตระหนักรู้บทบาทหน้าที่ของนักศึกษาวิชาชีพครูแตกต่างกันอย่างไม่มีนัยสำคัญทางสถิติ นั่นคือ ในระยะก่อนการทดลอง คะแนนคะแนนเฉลี่ยการตระหนักรู้บทบาทหน้าที่ของนักศึกษาวิชาชีพครูระหว่างกลุ่มทดลองและกลุ่มควบคุมไม่แตกต่างกัน ระยะหลังการทดลอง คะแนนการเฉลี่ยการตระหนักรู้บทบาทหน้าที่ของนักศึกษาวิชาชีพครูของกลุ่มทดลองและกลุ่มควบคุมแตกต่างกันอย่างมีนัยสำคัญทางสถิติที่ระดับ .05 นั่นคือ ในระยะหลังการทดลอง คะแนนการคะแนนเฉลี่ยการตระหนักรู้บทบาทหน้าที่ของนักศึกษาวิชาชีพครูที่ได้รับการปรึกษากลุ่มตามแนวเผชิญความจริงสูงกว่ากลุ่มควบคุมอย่างมีนัยสำคัญทางสถิติที่ระดับ .05 ระยะติดตามผลคะแนนการเฉลี่ยการตระหนักรู้บทบาทหน้าที่ของนักศึกษาวิชาชีพครูของกลุ่มทดลองและกลุ่มควบคุมแตกต่างกันอย่างมีนัยสำคัญทางสถิติที่ระดับ .05 นั่นคือ ในระยะหลังการทดลอง คะแนนการคะแนนเฉลี่ยการตระหนักรู้บทบาทหน้าที่ของนักศึกษาวิชาชีพครูที่ได้รับการปรึกษากลุ่มตามแนวเผชิญความจริงสูงกว่ากลุ่มควบคุมอย่างมีนัยสำคัญทางสถิติที่ระดับ .05

**สรุปและอภิปรายผล**

1.เพื่อศึกษาระดับการตระหนักรู้บทบาทหน้าที่ของนักศึกษาวิชาชีพครู

นักศึกษาวิชาชีพครูผู้ตอบแบบวัดมีค่าเฉลี่ยระดับคะแนนความตะหนักรู้บทบาทหน้าที่ของนักศึกษาวิชาชีพครูอยู่ในระดับมาก (= 4.23) โดยข้อที่มีคะแนนการตระหนักรู้เฉลี่ยสูงสุด 3 อันดับแรก คือ ข้อ 13 ฉันรู้ว่าการช่วยเหลือกิจการงานต่างๆภายในครอบครัว แบ่งเบาภาระของพ่อแม่เท่าที่ทำได้ เป็นสิ่งที่บุคคลพึงจะทำ(= 4.65) ข้อ 16 ฉันรู้ว่าควรมีความรักสามัคคีต่อเพื่อนนักศึกษาด้วยกัน(= 4.57) ข้อ 14 ฉันตระหนักรู้ว่าการเคารพและเชื่อฟังอาจารย์ทุกท่าน ปฏิบัติตนให้อยู่ในระเบียบวินัยของสถาบันการศึกษา ร่วมมือในกิจกรรมต่าง ๆ เป็นหน้าที่ของนักศึกษาที่ดี(= 4.55)และข้อ 27 ฉันเชื่อมั่นว่าตนเองจะสามารถเป็นครูที่มีคุณภาพ(= 4.23) ข้อที่มีคะแนนการตระหนักรู้เฉลี่ย 3 อันดับสุดท้าย คือ การประสบความสำเร็จในอนาคต ไม่เกี่ยวข้องอะไรกับการปฏิบัติตามบทบาทหน้าที่(= 3.42) การตระหนักรู้ในบทบาทหน้าที่ ไม่ใช่สิ่งที่สำคัญสำหรับฉัน(= 3.60) ฉันตระหนักรู้ว่ามีบทบาทหน้าที่ของนักศึกษาสาขาวิชาชีพครูในบางด้านที่ยังปฏิบัติได้ไม่สมบูรณ์ (= 3.68)

2.ศึกษาผลของการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครู

การอภิปรายผลการทดลอง ผู้วิจัยมีประเด็นอภิปรายตามสมมติฐานการวิจัย ดังนี้

1. มีปฏิสัมพันธ์ระหว่างวิธีการทดลองและระยะเวลาการทดลอง คือ ระยะก่อนการทดลองนักศึกษาที่ได้รับการปรึกษากลุ่มทฤษฎีตามแนวทฤษฎีเผชิญความจริงกับนักศึกษากลุ่มควบคุมมีค่าคะแนนเฉลี่ยการตระหนักรู้บทบาทหน้าที่ไม่แตกต่างกัน แต่เมื่อระยะเวลาผ่านไปจนถึงช่วงระยะหลังการทดลอง และระยะติดตามผลปรากฏว่านักศึกษาที่ได้รับการปรึกษากลุ่มตามแนวทฤษฎีเผชิญความจริง มีคะแนนเฉลี่ยการตระหนักรู้บทบาทหน้าที่ของนักศึกษาวิชาชีพครูสูงกว่ากลุ่มควบคุมทั้งในระยะหลังการทดลองและระยะติดตามผล แสดงให้เห็นว่าวิธีการทดลองและระยะเวลาการทดลองส่งผลร่วมกันต่อคะแนนเฉลี่ยการตระหนักรู้บทบาทหน้าที่ ผลการวิจัยนี้สอดคล้องกับงานวิจัยของMansoureh Hajhosseini(2017) ที่ศึกษาประสิทธิผลของการให้คำปรึกษาแบบกลุ่มตามแนวทฤษฎีเผชิญจริงที่มีต่อการการผัดวันประกันพรุ่งทางวิชาการและการควบคุมตนเองของนักเรียน ผลการวิจัยพบว่า มีปฏิสัมพันธ์ระหว่างวิธีการทดลองกับระยะเวลาการทดลอง พบความแตกต่างอย่างมีนัยสำคัญระหว่างสองกลุ่มในการผัดวันประกันพรุ่งด้านวิชาการและการควบคุมพฤติกรรมตนเองของนักเรียน ผลจากการประเมินภายหลังการปิดกลุ่ม การปรึกษากลุ่มตามแนวทฤษฎีเผชิญจริงมีประสิทธิภาพในการลดการการผัดวันประกันพรุ่งทางวิชาการของนักเรียนกลุ่มทดลองได้ ดังนั้นสรุปได้ว่า มีปฏิสัมพันธ์ระหว่างวิธีการทดลองและระยะเวลาการทดลองจริงซึ่งสามารถส่งผลให้นักศึกษามีการพัฒนาการตระหนักรู้บทบาทหน้าที่ของนักศึกษาวิชาชีพครูแตกต่างกัน

2. ผลการวิจัยแสดงให้เห็นว่ากลุ่มทดลองตระหนักรู้บทบาทหน้าที่ในระยะหลังการทดลองสูงกว่าก่อนการทดลอง อภิปรายได้ว่า การปรึกษาแบบกลุ่มตามแนวทฤษฎีเผชิญความจริง ใช้กระบวนการปฏิสัมพันธ์ของสมาชิกกลุ่มในการช่วยเหลือให้สมาชิกเข้าใจและยอมรับความจริงเกี่ยวกับตนเองในปัจจุบัน ตระหนักถึงผลของการกระทำ ตลอดจนเรียนรู้วิธีการเปลี่ยนแปลงให้ตนเองสามารถกระทำตามบทบาทหน้าที่ของตนเองให้สมบูรณ์ได้ ซึ่งสามารถปฏิบัติได้จริงโดยใช้กระบวนการที่มีเป้าหมายชัดเจนอย่างมีระบบ ประกอบไปด้วย สำรวจความต้องการในการพัฒนาบทบาทหน้าที่ (W=Want) การสำรวจพฤติกรรมในบทบาทหน้าที่ในด้านต่างๆที่กำลังกระทำอยู่ในปัจจุบัน(D=Direction and Doing) การประเมินพฤติกรรมตนเองในบทบาทหน้าที่ในด้านต่างๆ(E=Evaluation) การวางแผนปฏิบัติและการสร้างข้อผูกพัน (P=Planning and Commitment) การติดตามผล รวมทั้งมีการแลกเปลี่ยนประสบการณ์จากสมาชิกกลุ่ม เพื่อให้เกิดการปรับเปลี่ยนความคิด การนำแนวทางจากเพื่อนสมาชิกกลุ่มไปปรับใช้ให้เหมาะกับตนเอง นอกจากนี้กระบวนการกลุ่มยังทำให้ผู้เข้าร่วมโปรแกรมการปรึกษากลุ่มตามแนวทฤษฎีเผชิญความจริงมีแรงกระตุ้นและมีกำลังใจที่จะปรับเปลี่ยนพฤติกรรมของตนเอง ตระหนักรู้ในบทบาทหน้าที่ที่สำคัญของตนเอง ผลการวิจัยนี้สอดคล้องกับงานวิจัยของ ภักดี อ่องมะลิ(2553) ที่ศึกษาผลของการให้คำปรึกษากลุ่มตามแนวทฤษฎีเผชิญความจริงต่อพฤติกรรมรับผิดชอบด้านการเรียนวิชาคณิตศาสตร์ประยุกต์ของนักเรียนระดับประกาศนียบัตรวิชาชีพชั้นปีที่ 2 ผลการวิจัยพบว่า หลังสิ้นสุดการทดลองกลุ่มทดลองมีพฤติกรรมรับผิดชอบด้านการเรียนสูงกว่าก่อนการทดลองอย่างมีนัยสำคัญทางสถิติที่ระดับ.05 สรุปได้ว่าการปรึกษาแบบกลุ่มตามแนวทฤษฎีเผชิญความจริงมีความเหมาะสมที่จะให้ในการพัฒนาการตระหนักรู้บทบาทหน้าที่ของนักศึกษาสาขาวิชาชีพครู

3. กลุ่มทดลองตระหนักรู้บทบาทหน้าที่ในระยะติดตามผลสูงกว่าระยะก่อนการทดลอง ภายหลังหลังจากทําการยุติการปรึกษากลุ่มทฤษฎีเผชิญความจริงไปแล้ว 4 สัปดาห์ นักศึกษาที่ได้รับการปรึกษากลุ่มยังมีคะแนนเฉลี่ยการตระหนักรู้บทบาทหน้าที่อยู่ในระดับมาก ผลการวิจัยนี้สอดคล้องกับมุมมองการพิจารณาธรรมชาติมนุษย์ของทฤษฎีเผชิญความจริง ดังที่ วัชรี ทรัพย์มี (2556) กล่าวว่า การพิจารณาธรรมชาติของมนุษย์ตามแนวทฤษฎีเผชิญความจริง มนุษย์มีความสามารถในการควบคุมพฤติกรรม สามารถควบคุมชีวิตของตนเองได้ และสามารถป้องกันปัญหาของตนเองได้ ทฤษฎีการปรึกษาแบบเผชิญความจริงเน้นการกระทำในปัจจุบัน มนุษย์เราสามารถปรับปรุงคุณภาพชีวิตของตนเองได้ด้วยการประเมินตนเองตามที่เป็นจริง สอดคล้องกับงานวิจัยของ วิรัล ธัญวิรัล (2555) ได้ทําการศึกษาผลการปรึกษากลุ่มตามแนวทฤษฎีเผชิญความจริงที่มีต่อการกํากับตนเองในการดูแลสุขภาพของพยาบาลวิชาชีพในโรงพยาบาลสมเด็จพระนางเจ้าสิริกิติ์ ผลการวิจัยปรากฏว่า ในระยะติดตามผล พยาบาลวิชาชีพที่ได้รับการปรึกษากลุ่มทฤษฎีเผชิญความจริงมีการกํากับตนเองในการดูแลสุขภาพสูงกว่ากว่าระยะก่อนการทดลอง

4. กลุ่มทดลองมีตระหนักรู้บทบาทหน้าที่ในระยะหลังการทดลองสูงกว่ากลุ่มควบคุม อภิปรายได้ว่าเนื่องจากกลุ่มควบคุมยังคงไม่ได้รับปรึกษาใด ๆ มีรูปแบบพฤติกรรมที่เหมือนเดิม ซึ่งไม่สามารถก่อให้เกิดการตระหนักรู้บทบาทหน้าที่ จึงทําให้คะแนนการตระหนักรู้บทบาทหน้าที่แตกต่างจากนักศึกษากลุ่มทดลอง การที่นักศึกษากลุ่มทดลอง ได้รับการปรึกษากลุ่มทฤษฎีเผชิญความจริงต่อการตระหนักรู้บทบาทหน้าที่ต่อเนื่องกันเป็นเวลา 8 สัปดาห์ ทําให้นักศึกษากลุ่มทดลอง เกิดการการตระหนักรู้บทบาทหน้าที่โดยการพัฒนาและปรับเปลี่ยนพฤติกรรมการเรียนรู้อย่างเป็นลําดับขั้น สามารถนําแนวทางการเรียนรู้การตระหนักรู้บทบาทหน้าที่ไปพัฒนาตนเองอย่างต่อเนื่อง ทําให้มีการเรียนรู้ที่ดีขึ้นเกิด ความภาคภูมิใจในตนเอง สอดคล้องกับ พงษ์พันธ์ พงษ์โสภา(2557)ได้กล่าวถึงลักษณะของการให้การปรึกษากลุ่มตามทฤษฎีเผชิญความจริงว่าทัศนคติจะเปลี่ยนตามพฤติกรรมที่เปลี่ยนไป หากผู้รับการปรึกษาเห็นคุณค่าของพฤติกรรมตระหนักได้ว่า พฤติกรรมที่เขาแสดงออกมานั้นเป็นการทําเพื่อตนเองแล้วเขาจะมีความรับผิดชอบและจะมีการเปลี่ยนแปลงที่ดีขึ้น สอดคล้องกับผลการวิจัยของ นิชชิมา ทนศิริ (2551) ที่ทําการศึกษาผลของการให้คําปรึกษาแบบกลุ่มตามแนวทฤษฎีเผชิญความจริงต่อการปรับตัวทางสังคมของนักเรียนวัยรุ่น ผลการวิจัยชี้ให้เห็นว่านักเรียนวัยรุ่นที่เข้าโปรแกรมการให้คําปรึกษาแบบกลุ่มตามแนวทฤษฎีเผชิญความจริง มีคะแนนเฉลี่ยการปรับตัวทางสังคมในระยะติดตามผลสูงกว่ากลุ่มควบคุม

5. กลุ่มทดลองตระหนักรู้บทบาทหน้าที่ในระยะติดตามผลสูงกว่ากลุ่มควบคุม นักศึกษาที่ได้รับการปรึกษากลุ่มตามทฤษฎีเผชิญความจริงมีคะแนนตระหนักรู้บทบาทหน้าที่ในระยะหลังการทดลองสูงกว่ากลุ่มควบคุม เนื่องจาก นักศึกษาที่ไม่ได้รับการปรึกษากลุ่มตามทฤษฎีเผชิญความจริงยังคงไม่ได้รับปรึกษาใด ๆ ซึ่งไม่สามารถพัฒนาการตระหนักรู้บทบาทหน้าที่ ให้เพิ่มสูงขึ้นได้ จึงทำให้เกิดความแตกต่างจากนักศึกษาที่ได้รับการปรึกษากลุ่มตามแนวทฤษฎีเผชิญความจริง แม้ว่าจะสิ้นสุดการทดลองไปแล้วอยู่ในระยะติดตามผล แต่การที่นักศึกษาที่ได้รับการปรึกษากลุ่มตามทฤษฎี เผชิญความจริงอย่างต่อเนื่องทำให้นักศึกษาในกลุ่ม ทดลองเกิดการพัฒนาการตระหนักรู้บทบาทหน้าที่และปรับเปลี่ยนพฤติกรรมดำเนินชีวิตอย่างมีเป้าหมายทางด้านการเรียนและการเข้าสู่วิชาชีพครูในอนาคตมากขึ้น สรุปได้ว่าการปรึกษากลุ่มตามทฤษฎีเผชิญความจริง ส่งผลให้การตระหนักรู้บทบาทหน้าที่ของนักศึกษาวิชาชีพครูยังคงอยู่ในระดับมากเป็นระยะเวลาต่อเนื่อง 4 สัปดาห์หลังยุติกลุ่มไปแล้ว ทำให้เกิดผลที่แตกต่างจากนักศึกษาที่ไม่ได้รับการปรึกษากลุ่ม ผลการวิจัยนี้สอดคล้องกับชัญญา ภาคอุทัย(2558)ที่ศึกษาผลการปรึกษากลุ่มทฤษฎีเผชิญความจริงต่อการเรียนรู้ด้วยการนําตน ของนักเรียนชั้นมัธยมศึกษาปีที่ 6 ผลการวิจัยปรากฏว่า กลุ่มทดลองมีคะแนนการเรียนรู้ด้วยการนําตนสูงกว่าระยะก่อนการทดลองอย่างมีนัยสําคัญทางสถิติที่ระดับ .05

**ข้อเสนอแนะ**

**ข้อเสนอแนะสำหรับงานวิจัยครั้งนี้**

1.โปรแกรมการปรึกษากลุ่มตามแนวทฤษฎีเผชิญความจริงเพื่อพัฒนาการตระหนักรู้บทบาทหน้าที่ของนักศึกษาวิชาชีพครู สามารถพัฒนาการตระหนักรู้บทบาทหน้าที่ของนักศึกษาวิชาชีพครูได้จริง คือ นักศึกษามีความรับผิดชอบและสามารถกระทำตามบาทบาทหน้าที่ของตนเองได้ดีขึ้น จึงเป็นอีกทางเลือกหนึ่งในการนำไปปรับประยุกต์ใช้ในการพัฒนาคุณลักษณะที่เหมาะสมของนักศึกษาวิชาชีพครูร่วมกับกิจกรรมอื่นๆ

2.การนำโปรแกรมการปรึกษากลุ่มตามแนวทฤษฎีเผชิญความจริงเพื่อพัฒนาการตระหนักรู้บทบาทหน้าที่ของนักศึกษาวิชาชีพครูไปใช้ ผู้สนใจที่จะนำไปใช้ควรมีความเข้าใจในทฤษฎีการปรึกษาตามแนวเผชิญความจริง ควรมีการศึกษาขั้นตอน รายละเอียดให้มีความเข้าใจอย่างชัดเจน เพื่อจะได้นำไปใช้ให้เกิดประโยชน์สูงสุดในการพัฒนาพฤติกรรมนักศึกษา อีกทั้งสมาชิกกลุ่มที่เข้าร่วมโปรแกรมการปรึกษากลุ่มตามแนวทฤษฎีเผชิญความจริงที่เกิดจากความสมัครใจจะส่งผลให้กระบวนการ ขั้นตอน ตามแนวทางของทฤษฎีเผชิญความจริงมีประสิทธิภาพ

**ข้อเสนอแนะสำหรับการวิจัยครั้งต่อไป**

ควรมีการศึกษาวิจัยการปรึกษากลุ่มตามแนวทฤษฎีเผชิญความจริงเพื่อพัฒนาคุณลักษณะด้านอื่นๆของนักศึกษาวิชาชีพครูเพิ่มมากขึ้น

**เอกสารอ้างอิง**

กระทรวงสาธารณสุข. (2559). **องค์ความรู้การดำเนินงานดูแลสุขภาพวัยรุ่นแบบบูรณาการสำหรับทีมนักจัดการสุขภาพวัยรุ่น(Teen Manager)**.กรุงเทพฯ: สำนักส่งเสริมสุขภาพจิต กรมสุขภาพจิต กระทรวงสาธารณสุข.

ชัญญา ภาคอุทัย. (2557). **ผลการปรึกษากลุ่มทฤษฎีเผชิญความจริงต่อการเรียนรู้ด้วยการนําตนของนักเรียนชั้นมัธยมศึกษาปี ที่ 6**. วิทยาการวิจัยและวิทยาการปัญญา, ปีที่ 12(2). สืบค้นเมื่อ สิงหาคม 1,2563. จาก<https://so05.tci-thaijo.org/index.php/RMCS/article/view/46892>

ณัฐมน พันธุ์ชาตรี. (2559). **การสร้างเสริมคุณลักษณะความเป็นครูของนักศึกษาคณะครุศาสตร์ มหาวิทยาลัยราชภัฏ**. วิทยานิพนธ์ปรัชญาดุษฎีบัณฑิต, สาขาบริหารการศึกษา, มหาวิทยาลัยศิลปากร.

นิชชิมา ทนศิริ. (2551). **ผลของการให้คําปรึกษาแบบกลุ่มตามแนวทฤษฎีเผชิญความจริงต่อการปรับตัวทางสังคมของนักเรียนวัยรุ่น**. วิทยานิพนธ์วิทยาศาสตรมหาบัณฑิต, สาขาวิชาจิตวิทยาการให้คําปรึกษา, มหาวิทยาลัยบูรพา.

พงษ์พันธ์ พงษ์โสภาและวิไลลักษณ์ พงษ์โสภา. (2557). **ทฤษฎีและเทคนิคการให้คําปรึกษา**. กรุงเทพฯ: สำนักพิมพ์แห่งจุฬาลงกรณ์มหาวิทยาลัย.

เพ็ญนภา กุลนภาดล**.** (2562)**. การให้การปรึกษาวัยรุ่น= Adolescents counseling**(พิมพ์ครั้งที่ 9)**.**ชลบุรี:

บริษัท เก็ทกู๊ดครีเอชั่น จำกัด.

ภักดี อ่องมะลิ. (2553). **ผลของการให้คำปรึกษากลุ่มตามแนวทฤษฎีเผชิญความจริงต่อพฤติกรรมรับผิดชอบด้านการเรียนวิชาคณิตศาสตร์ประยุกต์ของนักเรียนระดับประกาศนียบัตรวิชาชีพชั้นปีที่ 2 โรงเรียนดรุณากาญจนบุรีบริหารธุรกิจ.** วิทยานิพนธ์วิทยาศาสตรมหาบัณฑิต, สาขาวิชาจิตวิทยาการให้คําปรึกษา, มหาวิทยาลัยบูรามคำแหง.

ยนต์ ชุ่มจิต. (2558). **ความเป็นครู Self Actualization for Teachers(พิมพ์ครั้งที่ 6)**. กรุงเทพฯ: โอเดียนสโตร์.

วัชรี ทรัพย์มี. (2556). **ทฤษฎีให้บริการปรึกษา** (พิมพ์ครั้งที่ 7). กรุงเทพฯ: โรงพิมพ์แห่งจุฬาลงกรณ์มหาวิทยาลัย.

วิรัล ธัญวิรัล และคณะ. (2555). **ผลการปรึกษากลุ่มตามแนวทฤษฎีเผชิญความจริงต่อการกํากับตนเองในการดูแล**

**สุขภาพของพยาบาลวิชาชีพโรงพยาบาลสมเด็จพระนางเจ้าสิริกิติ์**. วารสารแพทย์ทหารบก, 65(2).

ศรีเรือน แก้วกังวาล. (2549). **จิตวิทยาพัฒนาการชีวิตทุกช่วงวัย เล่ม 2: วัยรุ่น-วัยสูงอายุ** (พิมพ์ครั้งที่ 9). กรุงเทพฯ: มหาวิทยาลัยธรรมศาสตร์.

อัจฉรา อินโต.(2563). **การพัฒนารูปแบบการปรึกษากลุ่มตามแนวทฤษฎีเผชิญความจริงที่มีต่อการตระหนักรู้บทบาทหน้าที่ของนักศึกษาวิชาชีพครู.**วารสารนาคบุตรปริทรรศน์, 2(3),89-100.

Mansoureh Hajhosseini. (2016). **Effectiveness of Group Counseling based on Reality Therapy on Academic Procrastination and Behavioral Self-Regulation of Students.** Int J Behav Vol.10(3), 119-124. Available: http://www.behavsci.ir.

Corey, G. (2009). **Theory and Practice of counseling and psychotherapy (8th ed)**. Belmont, CA:

Brooks/Cole.